|  |  |
| --- | --- |
|  |  |
| ettekirjutus  Narva | 16.03.2018 nr 7.2-6.4/558 |

Haldusakti nr 7.2-6.4/2099

punkti nr 2 muutmine

Päästeameti Ida päästekeskus on andnud 31. oktoobril 2017. aastal Sillamäe linnavalitsusele ettekirjutuse nr 7.2-6.4/2099 Sillamäel Keks 30 asuva Sillamäe Spordikompleksi „Kalev“ hoone kohta.

Ettekirjutuse nr 7.2-6.4/2099 punktiga nr 2 kohustati adressaati tagama hoone ventilatsioonisüsteemi hooldus vastavalt tootja hooldusjuhendile ja õigusaktidele ning fikseerida kirjalikult teostatud hooldustööd.

29. novembril ja 19. detsembril 2017. aastal on laekunud haldusorganile põhjendatud taotlus ettekirjutuse nr 7.2-6.4/2099 punkti nr 2 muutmiseks. Taotluses on märgitud, et kavas on taastada hoone ventilatsioonisüsteemide projektdokumentatsiooni ning paigaldada puhastusluuke. Taotluse esitaja palub määrata punkti nr 2 täitmise tähtajaks 30.06.2018.

Päästeameti Ida päästekeskuse ohutusjärelevalve büroo peainspektor Irina Belik, võtnud aluseks korrakaitseseaduse § 28 lõike 1 ja päästeseaduse § 15 lg 1 p 2 ja lg 2 ning hinnanud haldusmenetluse käigus kogutud tõendeid ja välja selgitatud asjaolusid, tuginedes eeltoodule ja haldusmenetluse seaduse § 65 lõikele 3,

**otsustas:**

1. Tühistada osaliselt tagasiulatuvalt ehk tunnistada algusest peale kehtetuks 31.10.2017 antud haldusakti, s.o ettekirjutuse nr 7.2-6.4/2099 punkt nr 2,

2. Anda Sillamäe linnavalitsusele järgmine ettekirjutus:

Tagada hoone ventilatsioonisüsteemide hooldus vastavalt tootja hooldusjuhendile ja õigusaktidele ning fikseerida kirjalikult teostatud hooldustööd

**Alus:** Tuleohutuse seaduse § 27 lg 1.

**Ettekirjutuse põhjendus:** Tuleohutuse seaduse § 27 lõige 1 sätestab, et seadme ja paigaldise kasutamisel, hooldamisel ja kontrollimisel tuleb vältida tuleohtu ning juhinduda tootja kasutusjuhendist ja õigusaktidest.

Eesti standardi EVS 812-2:2014 „Ehitiste tuleohutus. Osa 2: Ventilatsioonisüsteemid“ punktis 4.2.1 on sätestatud, et ventilatsioonisüsteem võib tule levitajaks tuletõkkesektsiooni sees osutuda siis, kui kanalite sees olev tolm ja mustus süttib, seejärel kuumeneb kanal sellisel määral, et selle välispind süütab lähedalasuva põleva materjali. Just eelnimetatud tagajärgede vältimiseks määratakse kanalitele puhastatavuse nõuded. Punkti 8.1.1 kohaselt peab ventilatsioonisüsteemi koos agregaatidega puhastama vähemalt üks kord aastas, kusjuures kahe puhastuskorra vahele ei tohi jääda üle 365 ööpäeva.

Paikvaatlustel (23.05. ja 23.08.2017 paikvaatluse protokollid nr 7.2-5.4/1434-2 ja nr 7.2-5.4/1434-4) tuvastati, et objektil ei olnud esitada vastavat dokumentatsiooni, mis kinnitaks, et hoone ventilatsioonisüsteemi tuletõkkeklapid on kontrollitud ning õhukanalid on puhastatud.

29. novembril ja 19. detsembril 2017. aastal on teavitanud hoone valdaja haldusorganit sellest, et ettekirjutuse täitmisel on selgunud, et hoolduse teostamiseks on vajalik taastada hoonesse etapiviisiliselt paigaldatud ventilatsioonisüsteemide projekte ja paigaldada puhastusluuke.

Ventilatsioonisüsteemi tuletõkkeklappide regulaarselt hooldamata jätmise puhul ei ole loodud eeldusi süsteemi korralikuks toimimiseks, mille tulemusel ei ole tulekahju korral takistatud ja piiratud tule ja põlemisgaaside (suitsu) levimine otse ühest tuletõkkesektsioonist (ruumist) teise. Puhastamata ventilatsioonisüsteemi ladestunud põlevmaterjali jäägid võivad süttida ning samuti soodustavad need tulekahju kiiret levikut hoones. Seega võivad olla raskendatud tulekustutustööde teostamine ning ohutu evakuatsiooni läbiviimine, mistõttu võivad ohtu sattuda inimeste elud ja tervis ning vara.

**Täitmise tähtaeg: 30.06.2018**

**Ettekirjutuse väljaandmisega kaasneb asendustäitmise ja sunnirahaseaduse paragrahvi 7 kohane HOIATUS:** juhul, kui ettekirjutust ei täideta määratud tähtajaks, rakendatakse tuleohutuse seaduse paragrahvi 40 ning asendustäitmise ja sunniraha seaduse § 2 lõike 1 ja § 10 lõike 1 alusel sunniraha **1200,00 (üks tuhat kakssada) eurot.**

**Ettekirjutuse täitmisest palume meid informeerida kirjalikult postiaadressil Vahtra 3, 21003 Narva või digitaalselt allkirjastatud dokumendina e-posti aadressil ida@rescue.ee.**

Juhul kui haldusakti adressaat leiab, et haldusaktiga või haldusmenetluse käigus on rikutud tema õigusi või piiratud tema vabadusi, on tal õigus esitada **vaie** Päästeametile (Raua 2, 10124 Tallinn, rescue@rescue.ee) või Tartu Halduskohtu Jõhvi kohtumajja (Kooli 2A, 41532 Jõhvi, trthkjohvi.menetlus@kohus.ee) 30 päeva jooksul arvates päevast, millal ta vaidlustatavast haldusaktist teada sai või oleks pidanud teada saama.

(allkirjastatud digitaalselt)

Irina Belik

peainspektor

ohutusjärelevalve büroo

Ida päästekeskus

Ettekirjutus saadeti elektrooniliselt:

1. Sillamäe linnavalitsus, linnavalitsus@sillamae.ee.

Teadmiseks: Sillamäe Spordikompleks „Kalev“, spordikompleks@gmail.com.

+372 5860 2188

irina.belik@rescue.ee